Diari Oficial de la Generalitat Valenciana


Sumari del DOGV 5630, del 31-10-2007 (2007/13265)

RESOLUCIÓ de 26 d'octubre de 2007, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del Conveni marc (2007-2011) de col·laboració entre la Conselleria d'Economia, Hisenda i Ocupació i la Fundació per al Desenvolupament i la Innovació de la Comunitat Valenciana, per al funcionament i desplegameant de l'Àrea de Formació.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5630

Data del DOGV
:   31-10-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/13943


Data del document
:   26-10-2007

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Economia, Hisenda i Ocupació
    * formació en el lloc de treball
    * fundació
    * cooperació administrativa

RESOLUCIÓ de 26 d'octubre de 2007, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del Conveni marc (2007-2011) de col·laboració entre la Conselleria d'Economia, Hisenda i Ocupació i la Fundació per al Desenvolupament i la Innovació de la Comunitat Valenciana, per al funcionament i desplegameant de l'Àrea de Formació. [2007/13486]  
La conselleria d'Economia, Hisenda i Ocupació i la Fundació per al Desenvolupament i la Innovació de la Comunitat Valenciana, han suscrit, després de la tramitació prèvia reglamentària, el 26 de febrer de 2007, el Conveni marc de col·laboració per al funcionament i desplegament de l'Àrea de Formació, i en compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis amb el número 1349/2007, i que figura com a annex d'esta resolució.  
València, 26 d'octubre de 2007.- El director general de Relacions amb les Corts i Secretariat del Consell: Ángel Mompó Romero.  
Conveni marc (2007-2011) de col·laboració entre la conselleria d'Economia, Hisenda i Ocupació i la Fundació per al Desenvolupament i la Innovació de la Comunitat Valenciana per al Funcionament i Desplegament de l'Àrea de Formació.   
València, 26 de febrer de 2007  
Reunits  
D'una part, Gerardo Camps Devesa, conseller d'Economia, Hisenda i Ocupació, facultat per a este acte en virtut de les atribucions que li conferix la Llei 5/83, de 30 de desembre, del Govern Valencià, i autoritzat per a este acte per Acord del Consell de 2 de febrer de 2007.  
D'una altra part, Antonio S. Adés en nom i representació de la Fundació per al Desenvolupament i la Innovació (en endavant, la Fundació), com a president del seu Comité Executiu, càrrec per al qual va ser nomenat en la reunió del Patronat, de 9 de maig de 2000. El seu apoderament deriva de l'escriptura pública atorgada davant del notari de València, José Manuel García de la Cuadra, el dia 12 de juny del 1998 amb el número 2730 del seu protocol.  
Ambdues parts tenen i reconeixen la capacitat suficient per a la firma del present conveni marc, i a este efecte,   
Manifesten  
I. Que la conselleria d'Economia, Hisenda i Ocupació en l'exercici de les seues competències en matèria formativa, així com de transmissió i divulgació tècnica i tecnològica de coneixements al teixit industrial valencià, ha considerat d'interés prioritari, fomentar esta divulgació i en particular la transferència de coneixements i tecnologia entre les empreses industrials de la Comunitat Valenciana.  
II. Que per la seua banda, la Fundació té com a objecte fundacional, el foment de l'economia i de la qualitat dels productes i sistemes, la defensa del medi ambient, el desenvolupament científic, tècnic, social i cultural de la societat, així com la millora de la competitivitat de les empreses i dels productes industrials i la prestació de servicis, especialment en l'àmbit de l'àrea industrial d'Almussafes; així mateix, la Fundació fomentarà la transmissió del coneixement a través de distintes activitats de formació per a incrementar el vincle entre les distintes empreses del nostre entorn en particular i d'estes amb la societat valenciana en general.  
III. Que el dia 30 d'abril de 2001, la Generalitat Valenciana i la Fundació van subscriure el Conveni marc de col·laboració per a la gestió d'un centre o àrea de formació (d'ara en avant, el conveni marc precedent) per a promoure la realització d'accions formatives a la Comunitat Valenciana, vigent de 2001 al 2006, ambdós inclusivament. D'esta manera, la Fundació, comptant amb el suport de la Generalitat Valenciana, ha realitzat, des de la seua creació fins a 2006, activitats formatives en diversos àmbits que han suposat l'inici i la consolidació de la seua Àrea de Formació, no sols en sectors implantats en l'àrea industrial d'Almussafes, sinó també en altres àmbits geogràfics i productius als quals han arribat les actuacions de la Fundació.  
IV. Que avaluats els favorables resultats obtinguts, és la voluntat de les parts subscriure un nou conveni per als anys 2007 al 2011, ambdós inclusivament, amb l'objectiu que l'Àrea de Formació de la Fundació continue sent un element fonamental en la transferència de coneixements avançats a les empreses de la Comunitat Valenciana, i a la societat en general.  
En virtut d'això, d'acord amb el que s'ha exposat, ambdues parts acorden la formalització del present conveni marc que establix les bases de la col·laboració mencionada d'acord amb les següents   
Clàusules  
Primera. Objecte del conveni   
És objecte del present conveni establir i regular la col·laboració entre la conselleria d'Economia, Hisenda i Ocupació i la Fundació, en l'àmbit del desplegament i la consolidació de la seua Àrea de Formació, perquè esta última puga impartir les activitats formatives que constituïxen el fi del present conveni marc, així com establir les modalitats d'ajudes que poden destinar-se per a la realització tant d'inversions per a l'adquisició d'actius o millora de les instal·lacions del centre on s'impartix formació, com altres despeses i accions necessàries, inherents a la gestió i desplegament de l'àrea mencionats.   
Segona. Obligacions de la fundació  
La Fundació s'obliga a posar a disposició de la societat i de les empreses valencianes els distints programes formatius que es realitzen a l'empara del present conveni marc, així com els que es programen al llarg de la seua vigència.  
A este efecte, el Patronat de la Fundació aprovarà anualment un programa d'actuacions formatives per a l'exercici següent, que inclourà, si és el cas, les condicions i la forma de fer efectiu l'anterior.  
Per a la transferència de coneixements tecnològics a les empreses del sector de l'automoció o d'altres branques d'activitat, es podran subscriure així mateix els oportuns convenis específics amb la conselleria competent.  
La Fundació, de conformitat amb l'ús que faça en el centre que utilitza per a impartir les accions formatives, realitzarà les inversions necessàries per a l'adquisició, adaptació i modernització de la seua dotació i equipament durant el període de vigència del present conveni, segons el pla que s'elabore a este efecte, amb detall de costos i pressupostos previstos per al període esmentat.   
Tercera. Obligacions de la conselleria  
La conselleria d'Economia, Hisenda i Ocupació inclourà les necessàries dotacions pressupostàries per mitjà de línies nominatives en els projectes de llei de pressupostos de la Generalitat per als exercicis durant els quals estiga en vigor el present conveni marc.  
Les indicades línies nominatives es formalitzaran a través de convenis específics amb la conselleria d'Economia, Hisenda i Ocupació i, si és el cas amb el Servici Valencià d'Ocupació i Formació (SERVEF), en els quals s'establiran les ajudes necessàries per a les despeses de funcionament de l'àrea, la dotació, l'equipament i les inversions necessàries per a millorar i condicionar les instal·lacions del centre que utilitza la Fundació per a impartir formació, les quals no podran superar, per a tot el període 2007 al 2011, ambdós inclusivament, la quantia global màxima de 10 milions d'euros.  
A este efecte, s'establix una quantia de referència de 2 milions d'euros per cada un dels exercicis previstos en el present conveni marc. No obstant això, la determinació concreta de l'assignació anual podrà variar en funció de les despeses subvencionables previstes per a cada un dels exercicis esmentats i les quantitats no utilitzades o justificades en l'exercici podran incrementar les dotacions dels exercicis següents, tenint en compte el límit global fixat en el paràgraf anterior i les disponibilitats pressupostàries.   
Quarta. Programa d'actuació   
De conformitat amb la clàusula segona, el patronat de la Fundació aprovarà en l'últim trimestre de cada exercici les inversions per a l'adquisició d'actius o millora de les instal·lacions del centre on s'impartix formació i l'execució de les despeses de funcionament, previstes per a l'exercici següent, així com les activitats formatives que s'han de dur a terme durant este, tot això ho comunicarà immediatament a la conselleria d'Economia, Hisenda i Ocupació.   
La realització de les actuacions es durà a terme de conformitat amb el programa d'actuació aprovat pel Patronat que s'adjuntarà als convenis específics aprovats per a cada exercici.  
Cinquena. Comissió Mixta de Gestió del conveni marc   
Es constituïx una Comissió Mixta per a la Gestió i Seguiment del present conveni marc i dels convenis específics que se subscriguen a l'empara d'ell.   
Les funcions de la Comissió Mixta consistiran en el seguiment i control del compliment del present conveni, a més de totes aquelles funcions que específicament se li encomanen en els convenis específics que el despleguen.  
La comissió estarà constituïda per dos representants de la conselleria d'Economia, Hisenda i Ocupació, un dels quals exercirà la presidència de la comissió i dos representants de la Fundació, els quals seran designats pel president del seu Comité Executiu. Estos representants seran nomenats en el termini d'un mes des de la firma del present conveni marc. Una vegada transcorregut el termini sense que s'haja produït designació expressa, s'entendran vigents els nomenaments realitzats a l'empara del conveni marc precedent.   
La Comissió Mixta es regirà per les normes de funcionament aprovades a l'empara del conveni marc precedent.   
Sisena. Interpretació i solució de discrepàncies   
La interpretació i la solució de discrepàncies que se susciten, tant les relatives al present conveni com als convenis específics subscrits a l'empara d'este, s'efectuarà de mutu acord entre les parts firmants al si de la Comissió Mixta constituïda segons el que disposa la clàusula anterior.   
Si no hi ha acord, el coneixement de les qüestions litigioses que es deduïsquen de l'execució del present conveni i els successius convenis específics, serà competència de la Sala Contenciosa Administrativa del Tribunal Superior de Justícia de la Comunitat Valenciana.   
Setena. Vigència   
El present conveni marc estarà vigent des de l'1 de gener de 2007 fins al 31 de desembre del 2011. Al seu terme, la Comissió Mixta procedirà a l'avaluació del conveni marc, que es podrà prorrogar amb l'acord previ exprés entre les parts.  
I en prova de conformitat els compareixents el firmen en dos exemplars i a un sol efecte, en el lloc i data dalt indicats.   
El conseller d'Economia, Hisenda i Ocupació. Gerardo Camps Devesa   
President del Comité Executiu de la Fundació per al Desenvolupament i la Innovació. Antonio S. Adés